## Rješenje Agencije za zaštitu tržišnog natjecanja klasa: UP-I/430-01/2008-34/01 od 8. svibnja 2008.

### NN 74/2008 (27.6.2008.), Rješenje Agencije za zaštitu tržišnog natjecanja klasa: UP-I/430-01/2008-34/01 od 8. svibnja 2008.

# AGENCIJA ZA ZAŠTITU TRŽIŠNOG NATJECANJA

**2469**

Agencija za zaštitu tržišnog natjecanja na temelju članka 13. stavka 4. Zakona o
državnim potporama (»Narodne novine«, broj 140/05), na temelju zahtjeva Grada
Zagreba, sa sjedištem u Zagrebu, Trg Stjepana Radića 1, za odobrenje
financijskih sredstava za 2008. poduzetniku Zagrebački holding d.o.o. –
Podružnica Zagrebački električni tramvaj, na temelju odluke sa 105. sjednice
Vijeća za zaštitu tržišnog natjecanja, održane 8. svibnja 2008., donosi sljedeće

## RJEŠENJE

I. Utvrđuje se da se financijska sredstva sadržana u zahtjevu za odobrenje
financijskih sredstava za 2008. poduzetniku Zagrebački holding d.o.o. –
Podružnica Zagrebački električni tramvaj, sa sjedištem u Zagrebu, Ozaljska 105,
ne odnose na državnu potporu iz Zakona o državnim potporama.
II. Ovo rješenje bit će objavljeno u »Narodnim novinama«.

```
Obrazloženje
```

1. ZAHTJEV ZA POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 9.
siječnja 2008. zahtjev Grada Zagreba, Gradskog ureda za gospodarstvo, Odjel za
praćenje poslovanja trgovačkih društava u vlasništvu Grada Zagreba (dalje: Grad
Zagreb), klasa: 024-02/07-01/14, urbroj: 251-09-04-08-7, od 2. siječnja 2008.,
za dodjelu financijskih sredstava u vrijednosti od 890.000.000,00 kuna
poduzetniku Zagrebački holding d.o.o. – Podružnica Zagrebački električni tramvaj
(dalje: ZET) za 2008. godinu. U privitku dopisa dostavljen je i Plan poslovanja
poduzetnika Zagrebački holding d.o.o. za 2008. (dalje: Plan), Ugovor o pružanju
komunalne usluge i sufinanciranju prijevoza putnika u javnom prijevozu (dalje:
Ugovor) koji su sklopili Grad Zagreb i ZET 8. prosinca 2006., »Annex« rečenom
Ugovoru od 12. travnja 2007. te Zaključak o prihvaćanju »Annex-a« ugovora o
pružanju komunalne usluge i sufinanciranju prijevoza putnika u javnom prijevozu.
Uz zahtjev dostavljena su također i dva ispunjena Obrasca prijave državne
potpore (dalje: Obrazac prijave) od kojih se jedan odnosi na dodjelu
financijskih sredstava u obliku subvencija, a drugi na kapitalna ulaganja za
podmirenje preuzetih obveza po dugoročnim kreditima.
S obzirom da dostavljeni podaci nisu bili dostatni za pokretanje postupka,
Agencija je dopisom od 24. siječnja 2008. zatražila dodatno očitovanje i
dokumentaciju od Grada Zagreba.
Zatraženu dokumentaciju Agencija je zaprimila 21. veljače i 13. ožujka 2008.
Također, dodatna očitovanja dobivena su na sastanku održanom s predstavnicama
Grada Zagreba od 3. ožujka 2008., kao i putem elektroničke pošte 19. ožujka
2008.
U privitku spomenutih dopisa dostavljeno je sljedeće:
– analitički prikaz ukupnih prihoda i rashoda po vrstama javnog prijevoza za
2005., 2006. i 2007., kao i financijski planovi za razdoblje od 2008. do 2010.,
– broj svih prevezenih putnika prema vrsti javnog prijevoza u razdoblju od 2005.
do 2010.;
– broj prevezenih putnika s plaćenom kartom prema vrsti javnog prijevoza u
razdoblju od 2005. do 2010.;
– iznos ostvarene prosječne prodajne cijene prijevoza i prosječne cijene
koštanja prijevoza u 2007.;
– preslike kredita sklopljenih između ZET-a i različitih komercijalnih banaka te
jamstva na iste za potrebe javnog prijevoza;
– pojašnjenja namjene kredita financiranih putem subvencija i kapitalnih
ulaganja;
– popis žiroračuna Zagrebačkog holdinga d.o.o. i podružnica u njegovom sastavu;
– izvadak iz Službenog glasnika Grada Zagreba broj 11/95 koji sadrži Odluku o
javnom linijskom gradskom prijevozu putnika;
– poslovna izvješća Gradskog komunalnog gospodarstva d.o.o. i podružnica u
njegovom sastavu za 2006.;
– Račun dobiti i gubitka za 2005. za Zagrebački električni tramvaj d.o.o.;
– Plan poslovanja poduzetnika Zagrebački holding d.o.o. za 2008.
Zahtjev je podnesen sukladno članku 12. stavku 1. Zakona o državnim potporama
(»Narodne novine«, broj 140/05; dalje: ZDP) zbog pretpostavke da financijska
sredstva koja Grad Zagreb dodjeljuje ZET-u sadrže elemente državne potpore.

2. PROPISI PRIMIJENJENI TIJEKOM POSTUPKA
PRED AGENCIJOM

Osim odredbi ZDP-a i Uredbe o državnim potporama (»Narodne novine«, 121/03),
koja se primjenjuje na temelju članka 10. Uredbe o državnim potporama (»Narodne
novine«, broj 50/06), Agencija je u postupku primijenila odredbe Okvira
Zajednice za državne potpore u obliku naknade za obavljanje javne službe
(Službeni list Europske unije, serija C, broj 297, od 29. studenog 2005., dalje:
Okvir), Odluke Komisije od 28. studenog 2005. o primjeni članka 86. stavka 2.
Ugovora o EZ-u na državne potpore koje se dodjeljuju u obliku naknada određenim
poduzetnicima kojima je povjereno obavljanje usluga od općeg gospodarskog
interesa (Službeni list Europske unije, serija L, broj 312/67, od 29. studenog
2005., str. 67-73.; dalje: Odluka), te Presude Europskog suda od 24. srpnja
2003. u predmetu C-280/00 Altmark Trans GmbH i Regierungsprasidium Magdeburg
protiv Nahverkehrsgesellschaft Altmark GmbH 62000J0280, (IES /2003/ str.
I-07747); usvojene temeljem Odluke Vlade Republike Hrvatske o objavljivanju
popisa pravila o državnim potporama (»Narodne novine«, broj 121/06) i objavljene
u Odluci o objavljivanju pravila o državnoj potpori u obliku naknade za javne
usluge (»Narodne novine«, broj 39/08).
Nadalje, sukladno članku 6. stavku 4. ZDP-a i članku 70. stavku 2. Sporazuma o
stabilizaciji i pridruživanju između Europskih zajednica i njihovih država
članica i Republike Hrvatske (»Narodne novine« – Međunarodni ugovori, broj
14/01, 14/04, 1/05 i 7/05; dalje: SSP), koji je stupio na snagu 1. veljače
2005., Agencija je primjenjivala i kriterije i standarde poredbenog prava
Europske unije koji se odnose na državne potpore sadržane u Odluci Europske
Komisije u premetu broj 323/2004 u kojem se odlučivalo o državnim jamstvima sa
svrhom financiranja nabavke željezničkog vagona za prijevoz putnika za Češku
željeznicu.

3. UTVRĐIVANJE ČINJENICA

Na temelju dostavljenih podataka Agencija je u postupku utvrdila sljedeće:

*3.1. Djelatnost, organizacija i obveza obavljanja
javnog prijevoza*

Obveza obavljanja javnog gradskog prijevoza autobusom, tramvajem, uspinjačom i
žičarom utvrđena je člankom 39. Odluke o javnom linijskom gradskom prijevozu
donesene na sjednici Gradske skupštine Grada Zagreba od 7. studenog 1995.
Djelatnost prijevoza putnika u javnom prometu u Gradu Zagrebu povjerena je
poduzetniku Zagrebački električni tramvaj d.o.o. na temelju rješenja Trgovačkog
suda u Zagrebu od 16. travnja 1996.
Temeljem rješenja Trgovačkog suda u Zagrebu od 3. srpnja 2006., rečeni
poduzetnik pripojen je poduzetniku Gradsko komunalno gospodarstvo d.o.o., te od
4. srpnja 2006. posluje kao podružnica u sklopu navedenog poduzetnika, pod
imenom tvrtke Gradsko komunalno gospodarstvo d.o.o. – Podružnica Zagrebački
električni tramvaj.
Zbog promjena pravnog statusa poduzetnika Zagrebački električni tramvaj d.o.o.,
8. prosinca 2006., Grad Zagreb i Gradsko komunalno gospodarstvo d.o.o. –
Podružnica Zagrebački električni tramvaj, sklopili su Ugovor o pružanju
komunalne usluge i sufinanciranju prijevoza putnika u javnom prijevozu.
Rečenim Ugovorom utvrđeno je da se obavljanje komunalne djelatnosti prijevoza
putnika na linijama koje su određene za područje Grada Zagreba povjerava
Gradskom komunalnom gospodarstvu – Podružnica Zagrebački električni tramvaj te
da se prijevoz putnika u javnom prometu obavlja sukladno načelima održivog
razvoja i osiguranja javnosti rada, koja je u općem interesu Grada Zagreba.
Članak 5. Ugovora utvrđuje da se prijevoz putnika financira iz cijene usluge
prijevoza te iz Proračuna Grada Zagreba iz kojeg se financira razlika između
ekonomske cijene i cijene usluge prijevoza. Člankom 6. Ugovora određeno je da se
planom poslovanja naročito utvrđuje veličina i kvaliteta prijevozne usluge,
ukupni prihodi i rashodi, te nabava dugotrajne imovine.
Dana 2. siječnja 2007., poduzetnik Gradsko komunalno gospodarstvo d.o.o.
promijenio je ime tvrtke u Zagrebački holding d.o.o.
Također, obveza prijevoza putnika u javnom prometu predstavlja komunalnu
djelatnost i obavlja se kao javna služba sukladno odredbama Zakona o komunalnom
gospodarstvu (»Narodne novine«, broj 26/3, 82/04 i 178/04).
Naime, sukladno članku 3. stavku 6. Zakona o komunalnom gospodarstvu, prijevoz
putnika u javnom prijevozu predstavlja prijevoz putnika na linijama unutar zona
koje utvrđuju jedinice lokalne samouprave, za čija područja se prijevoz obavlja.
Nadalje, članak 4. stavaka 1. točka 1. istog Zakona navodi da komunalne
djelatnosti može obavljati trgovačko društvo koje je osnovala jedinica lokalne
samouprave.
Ostale podružnice u sklopu poduzetnika Zagrebački holding d.o.o. jesu: Gradsko
stambeno komunalno gospodarstvo, Gradska groblja, Vodoopskrba i odvodnja,
Čistoća, Zrinjevac, Zagrebparking, Zagrebačke ceste, Autobusni kolodvor,
Zagrebački digitalni grad, Tržnice Zagreb, ZGOS, Stanogradnja, Zagrebački
velesajam, Robni terminali Zagreb, Zoološki vrt Grada Zagreba, Vladimir Nazor,
AGM te Tehnološki park Zagreb.

*3.2. Poslovanje ZET-a*

U Tabeli 1. prikazan je financijski rezultat ZET-a za 2007., te plan poslovanja
ZET-a za 2008. i 2009. Razvidno je da je ZET u 2007. ostvario gubitak u
poslovanju od 132.098.760,00 kuna. Ostvareni gubitak u poslovanju jednim dijelom
rezultat je pada prihoda od karata za prijevoz putnika koji se odnosi na
uvođenje besplatnog prijevoza učenika i studenata, te umirovljenika ispod 65
godina s mirovinom manjom od 1.500,00 kuna. Takva odluka o besplatnom prijevozu
navedenih skupina primjenjuje se na području Grada Zagreba od 2006.

*Tabela 1.* FINANCIJSKI REZULTAT ZET-A ZA 2007. TE PLAN POSLOVANJA ZA 2008. I
2009.

*u kunama*

|  |  |  |  |  |
| --- | --- | --- | --- | --- |
| Rb. | Opis | 2007. | 2008. | 2009. |
| 1 | 2 | 3 | 4 | 5 |
| 1 | Prihod od prijevoza putnika | 253.318.857 | 343.823.454 | 343.823.454 |
| 2. | Prihod iz sredstava Proračuna Grada Zagreba | 614.841.253 | 760.281.091 | 760.281.091 |
| 3. | Prihod od sred. iz Drž. proračuna | 15.223.474 | 14.800.000 | 14.800.000 |
| 4. | Odgođeni prihodi temeljem MRS-a 20 | 80.462.653 | 42.764.014 | 42.000.000 |
| 5. | Prihod s osnove upotrebe vlastitih proizvoda i usluga | 1.085.334 | 1.410.000 | 1.410.000 |
| 6. | Prihod od zakupnina | 1.392.588 | 1.380.000 | 1.380.000 |
| 7. | Prihod od prodaje roba | 4.241.197 | 2.844.477 | 2.844.477 |
| 8. | Ostali poslovni prihod | 858.052.086 | 151.709.968 | 28.962.892 |
| **9.** | **UKUPNI PRIHOD IZ OSNOVNE AKTIVNOSTI (1-8)** | **1.828.617.442** | **1.319.013.004** | **1.195.501.914** |
| 10. | Zalihe gotovih proizvoda | 315.992 | 128.826 | 136.556 |
| 11. | Materijalni trošak | 273.039.152 | 432.766.473 | 457.332.926 |
| 12. | Trošak osoblja | 583.559.272 | 587.280.511 | 622.517.342 |
| 13. | Amortizacija | 86.984.492 | 70.414.673 | 93.271.704 |
| 14. | Vrijed. usklađivanje kratk. imovine | 35.821.927 | 129.861.060 | 2.000.000 |
| 15. | Rezerviranje troškova i rizika | 811.037 | - | - |
| 16. | Naknade troškova radnicima i izdaci za ostala materijalna prava | 31.773.394 | 25.816.991 | 27.366.010 |
| 17. | Rashodi nastali između podružnica | 9.597.907 | 9.293.000 | 9.850.000 |
| 18. | Ostali troškovi poslovanja | 883.602.484 | 134.119.812 | 13.771.078 |
| **19.** | **UKUPNI RASHOD IZ OSNOVNE AKTIVNOSTI (10-18)** | **1.905.505.657** | **1.389.681.346** | **1.226.246.196** |
| 20. | FINANCIJSKI PRIHOD | 62.673.815 | 50.066.463 | 56.417.202 |
| 21. | FINANCIJSKI RASHOD | 117.884.360 | 99.319.531 | 97.844.796 |
| 22. | UKUPNI PRIHOD IZ REDOVNOG POSLOVANJA | 1.891.291.257 | 1.369.079.467 | 1.251.919.116 |
| 23. | UKUPNI RASHOD IZ REDOVNOG POSLOVANJA | 2.023.390.017 | 1.489.000.877 | 1.324.090.992 |
| **24.** | **GUBITAK IZ REDOVNOG POSLOVANJA** | **132.098.760** | **119.921.410** | **72.171.876** |

Izvor: ZET
Obrada: Agencija za zaštitu tržišnog natjecanja

ZET-u su u 2007., iz Proračuna Grada Zagreba odobrena financijska sredstva u
ukupnom iznosu od 614.841.253,00 kuna. Od navedenog iznosa iznos od
505.000.000,00 kuna odnosi se na kompenzaciju koju je poduzetnik dobio za
neostvareni prihod od prodaje karata, iznos od 74.301.439,00 kuna odnosi se na
plaćene kamate po kreditima, dok se iznos od 35.539.814,00 kuna odnosi na dio
financijskih sredstava namijenjenih popravku pruga.
Za 2008. iz Proračuna Grada Zagreba, razdjel 008 – Gradski ured za gospodarstvo,
Glava 01, šifra P, Glavni program 05, Aktivnost 02 – Subvencije ZET-u, račun
3512 – Subvencije trgovačkim društvima u javnom sektoru, ZET-u će se odobriti
iznos od 700.000.000,00 kuna u obliku subvencija/kompenzacija, dok se temeljem
članka 26. Ugovora, u 2008. planira i dodjela potpore za podmirenje preuzetih
obveza po dugoročnim kreditima za nabavu vozila, u visini od 190.000.000,00
kuna. Spomenuti iznos planiran je u Proračunu Grada Zagreba, razdjel 008 –
Gradski ured za gospodarstvo, Glava 01, šifra A, Glavni program 01, Aktivnost 01
– Osnovna aktivnost, račun 3861 – Kapitalne pomoći bankama i ostalim
financijskim institucijama i trgovačkim društvima u javnom sektoru. Financijska
sredstva u obliku subvencija/kompenzacija i plaćanja obveza po dugoročnim
kreditima za 2008. ukupno iznose 890.000.000,00 kuna, kako je i navedeno u
Obrascima prijave.
Prema tome, financijska sredstva planirana za 2008. odnose se osim na
subvencije/kompenzacije za pokriće cijena karata i na plaćanje obveza po
sljedećim kreditima:
– Ugovore o kreditu sklopljene sa Zagrebačkom bankom d.d. Zagreb, od 23.
prosinca 2002., 19. svibnja 2004. te 10. travnja 2006., čija namjena je
financiranje ulaganja u osnovna sredstva, te nabava novih autobusa;
– Ugovor o dugoročnom kreditu sklopljen 2. lipnja 2004. s Kommunalkredit Austria
AG i Zagrebačkom bankom d.d. Zagreb, a čija namjena je financiranje sustava
nadzora i upravljanja prometom, sustava naplate prijevoza, modernizaciju i
rekonstrukcija remize – Trešnjevka te generalni popravak i modernizacija
tramvaja tipa TMK 301;
– Ugovor o kreditu sklopljen 24. veljače 2003., s Hrvatskom bankom za obnovu i
razvitak, čija namjena je ulaganje u osnovna sredstva, te nabava tramvajskih
vozila od domaćih isporučitelja.
U planirani iznos ukupnog prihoda u 2008. uzeto je u obzir i povećanje cijena
usluga prijevoza u javnom gradskom prijevozu u iznosu od 37,5 posto u odnosu na
cijenu usluge iz 2007. Navedeno povećanje cijene usluga javnog gradskog
prijevoza na snazi je od 1. siječnja 2008.
Cijene javnog gradskog prijevoza nisu se mijenjale od 2002., dok su istovremeno
svi elementi koji izravno utječu na rashode poslovanja bilježili rast (npr.
električna energija, gorivo i mazivo i sl.). Sve navedeno značajno je utjecalo
na visinu gubitka u poslovanju poduzetnika. Međutim, budući da je poduzetnik,
bez obzira na odobrena financijska sredstva od Grada Zagreba, iskazao gubitak u
poslovanju, može se zaključiti da kompenzacija za povećane rashode u odnosu na
ostvareni ukupan prihod nije premašila iznos tako uvećanih rashoda. To je
posebno vidljivo u Tabeli 2. gdje je prikazana prosječna prodajna i tržišna
cijena karte javnog gradskog prijevoza za 2007.

*Tabela 2.* PROSJEČNA PRODAJNA I TRŽIŠNA CIJENA KARTE JAVNOG GRADSKOG PRIJEVOZA ZA
2007.

|  |  |  |  |  |  |  |
| --- | --- | --- | --- | --- | --- | --- |
| Rb. | Opis | Broj prodanih karata u 2007. | Prosječna prodajna cijena bez PDV-a u kunama za 2007. | Prosječna tržišna cijena karata na temelju troškova 2007. | Razlika  (5-4) | Neostvareni prihod za 2007.  (6\*3) |
| 1 | 2 | 3 | 4 | 5 | 6 | 7 |
| 1. | Pojedinačna karta u vozilu | 1.741.946 | 6,7 | 31 | 24,3 | 42.329.288 |
| 2. | Pojedinačna karta izvan vozila | 8.598.877 | 5,4 | 25 | 19,6 | 168.537.989 |
| 3. | M (mobitel) prijevoz | 643.622 | 6,6 | 30 | 23,4 | 15.060.755 |
| 4. | Dnevna karta | 354.288 | 14,8 | 68 | 53,2 | 18.848.122 |
| 5. | Mjesečni pokaz Zagreb | 748.002 | 102,5 | 475 | 372,5 | 278.630.745 |
| 6. | Godišnja karta Zagreb | 534.003 | 141,1 | 653 | 511,9 | 273.356.136 |
| 7. | Dodatne karte | 1.603 | 123,0 | 569 | 446 | 714.938 |
|  | UKUPNO | 12.622.341 | - | - | - | 797.477.973 |

Izvor: ZET
Obrada: Agencija za zaštitu tržišnog natjecanja

Iz Tabele 2. vidljivo je da postoji značajna razlika između navedenih cijena,
budući da je prosječna tržišna cijena koju je ZET trebao naplaćivati u 2007., za
kategoriju pojedinačna karta u vozilu, za oko 350 posto veća od stvarne
prosječne prodajne cijene.
Vrlo velika razlika između prosječne prodajne cijene koju ZET naplaćuje i
prosječne tržišne cijene vidljiva je i u svim dalje navedenim kategorijama
karata u stupcu 2. Tabele 2.
Prema svemu navedenom može se zaključiti da je ZET-u u 2007. za kompenzaciju
uvećanih rashoda trebalo biti odobreno 797.477.973,00 kuna, što bi u potpunosti
nadoknadilo financijsku razliku između prosječne prodajne cijene karata i
prosječne tržišne cijene karata, odnosno između ostvarenog ukupnog prihoda i
ukupnog rashoda. U 2007., kako je prije navedeno, Grad Zagreb odobrio je ZET-u
iznos od 614.841.253,00 kuna.
U Tabeli 3. prikazan je planirani iznos prosječne prodajne i prosječne tržišne
cijene karte javnog gradskog prijevoza za 2008.

*Tabela 3.* PLAN PROSJEČNE PRODAJNE I PROSJEČNE TRŽIŠNE CIJENE KARTE JAVNOG
GRADSKOG PRIJEVOZA ZA 2008.

|  |  |  |  |  |  |  |
| --- | --- | --- | --- | --- | --- | --- |
| Rb. | Opis | Broj prodanih karata u 2008. | Prosječna prodajna cijena bez PDV-a u kunama za 2008. | Prosječna tržišna cijena karata na temelju troškova 2008. | Razlika(5-4) | Neostvareni prihod za 2008.  (6\*3) |
| 1 | 2 | 3 | 4 | 5 | 6 | 7 |
| 1. | Pojedinačna karta u vozilu | 1.741.946 | 9,22 | 36,68 | 27,46 | 47.833.837,16 |
| 2. | Pojedinačna karta izvan vozila | 8.598.877 | 7,47 | 29,72 | 22,25 | 191.325.013,25 |
| 3. | M (mobitel) prijevo | 643.622 | 9,02 | 35,90 | 26,88 | 17.300.559,36 |
| 4. | Dnevna karta | 354.288 | 20,29 | 80,71 | 60,52 | 21.441.509,76 |
| 5. | Mjesečni pokaz Zagreb | 748.002 | 140,98 | 560,88 | 419,90 | 314.086.039,80 |
| 6. | Godišnja karta Zagreb | 534.003 | 193,97 | 771,69 | 577,72 | 308.504.213,16 |
| 7. | Dodatne karte | 1.603 | 169,07 | 672,62 | 503,55 | 807.190,65 |
|  | UKUPNO | 12.622.341 | - | - | - | 901.298.363,14 |

Izvor: ZET
Obrada: Agencija za zaštitu tržišnog natjecanja

Iz prikaza je razvidno da ZET u 2008. planira prodaju karata na razini iz 2007.
Kao i u Tabeli 2. trend značajne razlike između prosječne prodajne cijene i
prosječne tržišne cijene karte nastavlja se i vidljiv je u svim navedenim
kategorijama karata. Stupac 7. Tabele 3. prikazuje ukupnu razliku između
prosječne i tržišne cijene karte.
Ukupan financijski iznos koji će Grad Zagreb odobriti ZET-u u 2008. iznosi
890.000.000,00 kuna. Navedeni iznos nije viši od iznosa neostvarenih prihoda
odnosno uvećanih rashoda, te se može smatrati da neće doći do prekomjerne
kompenzacije uvećanih rashoda.
Sličan trend u poslovanju prikazan je i u Tabeli 4. koja prikazuje plan
poslovanja poduzetnika za 2009.

*Tabela 4.* PLANIRANI IZNOS PROSJEČNE PRODAJNE I TRŽIŠNE CIJENE KARTE JAVNOG
GRADSKOG PRIJEVOZA ZA 2009.

|  |  |  |  |  |  |  |
| --- | --- | --- | --- | --- | --- | --- |
| Rb. | Opis | Broj prodanih karata u 2009. | Prosječna prodajna cijena bez PDV-a u kunama za 2009. | Prosječna tržišna cijena karata na temelju troškova 2009. | Razlika(5-4) | Neostvareni prihod za 2009.  (6\*3) |
| 1 | 2 | 3 | 4 | 5 | 6 | 7 |
| 1. | Pojedinačna karta u vozilu | 1.741.946 | 9,22 | 35,51 | 26,29 | 45.795.760,34 |
| 2. | Pojedinačna karta izvan vozila | 8.598.877 | 7,47 | 28,77 | 21,30 | 183.156.080,10 |
| 3. | M (mobitel) prijevoz | 643.622 | 9,02 | 34,75 | 25,73 | 16.560.394,06 |
| 4. | Dnevna karta | 354.288 | 20,29 | 78,13 | 57,84 | 20.492.017,92 |
| 5. | Mjesečni pokaz Zagreb | 748.00 | 140,98 | 542,93 | 401,95 | 300.659.403,90 |
| 6. | Godišnja karta Zagreb | 534.003 | 193,97 | 746,99 | 553,02 | 295.314.339,06 |
| 7. | Dodatne karte | 1.603 | 169,07 | 651,09 | 482,02 | 772.678,06 |
|  | UKUPNO | 12.622.341 | - | - | - | 862.750.673,44 |

Izvor: ZET
Obrada: Agencija za zaštitu tržišnog natjecanja

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je zahtjev
Grada Zagreba na svojoj 105. sjednici, održanoj 8. svibnja 2008. Pri donošenju
odluke, Vijeće je uzelo u obzir cjelokupnu dostavljenu dokumentaciju.
Naime, Vijeće je prvenstveno tijekom postupka trebalo utvrditi je li financijska
sredstva koja se odnose na pokriće troškova prijevoza te plaćanje po kreditima,
a koja predstavljaju operativne troškove ZET-a za 2008., predstavljaju državnu
potporu iz članka 3. stavka 1. ZDP-a.
Prilikom utvrđivanja predstavljaju li financijska sredstva koja se odnose na
subvencije za pokriće troškova prijevoza te plaćanja po kreditima državnu
potporu, Vijeće je razmotrilo jesu li ispunjeni svi uvjeti iz članka 3. stavka
1. ZDP-a, odnosno je li riječ o transferu državnih sredstva, je li sredstva
predstavljaju potporu koja korisniku potpore donose ekonomsku prednost koju isti
ne bi ostvario kroz svoje redovno i normalno poslovanje; je li se predložena
sredstva dodjeljuju korisniku na selektivnoj osnovi; je li dodjelom predloženih
sredstva postoji mogućnost narušavanja tržišnog natjecanja, davanjem prednosti
na tržištu korisniku državne potpore osobiti u mjeri u kojoj to može utjecati na
ispunjenje međunarodno preuzetih obveza Republike Hrvatske koje proizlaze iz SSP-a.
Vijeće je utvrdilo da je temeljem Odluke o javnom linijskom gradskom prijevozu i
Ugovora o pružanju komunalne usluge i sufinanciranju putnika u javnom prijevozu,
javni prijevoz na području Grada Zagreba isključivo povjeren ZET-u, da ima
karakter obavljanja službe od općeg ekonomskog interesa te da ne postoji
mogućnost da neki drugi poduzetnik obavlja javni prijevoz (tramvaj, autobus,
žičara i uspinjača) na području Grada Zagreba. Dok je Zakonom o komunalnom
gospodarstvu određeno je da se obveza prijevoza putnika obavlja kao javna služba
te da prijevoz putnika u javnom prijevozu određuju jedinice lokalne samouprave
za čija se područja prijevoz obavlja.
Dakle, iz činjenica utvrđenih tijekom postupka proizlazi da pristup tržištu
obavljanja javnog prijevoza za područje Grada Zagreba još nije otvoren.
Zbog činjenice da ne postoji tržište javnog prijevoza otvoreno i za ostale
poduzetnike, Vijeće je u postupku utvrdilo da subvencija/kompenzacija koju ZET
prima od Grada Zagreba ne predstavlja državnu potporu u smislu ZDP-a, jer nisu
ispunjeni uvjeti prema kojima odobrena financijska sredstva ZET-u osiguravaju
ekonomsku prednost u odnosu na konkurente, te se odobrenjem financijskih
sredstava ne može narušiti tržišno natjecanje davanjem prednosti na tržištu
korisniku državne potpore osobito u mjeri u kojoj to može utjecati na ispunjenje
međunarodno preuzetih obveza Republike Hrvatske.
Naime, iz Odluke Europske Komisije u predmetu broj 323/2004 proizlazi da,
ukoliko korisnik državnih sredstava na tržištu javnog prijevoza koje je otvoreno
i za ostale poduzetnike ostvaruje iznimno ograničenu ekonomsku prednost koja se
odnosi isključivo na financijska sredstva namijenjena za pokriće razlike između
troška i prihoda u poslovanju korisnika državnih sredstava, tada postoji vrlo
ograničen utjecaj na tržišno natjecanje u području prijevoza, budući da se njime
osigurava cilj koji nije u suprotnosti s općim interesom.
Međutim, za razliku od navedenog primjera, u slučaju ZET-a tržište nije otvoreno
za ostale poduzetnike, pa stoga ZET, kao što je i utvrđeno, ne stječe nikakvu
ekonomsku prednost na rečenom tržištu.
Slijedom navedenog, Agencija je, na temelju odluke Vijeća, primjenom članka 13.
stavka 4., odlučila kao u točki I. izreke ovog rješenja.
S obzirom da je Agencija na temelju odluke Vijeća odlučila da financijska
sredstva koja će ZET-u biti dodijeljena tijekom 2008., ne predstavljaju državnu
potporu jer nije ispunjen uvjet prema kojem dodjela sredstva korisniku potpore
donosi ekonomsku prednost koju isti ne bi ostvario kroz svoje redovno i normalno
poslovanje, te dodjelom sredstava ne postoji mogućnost narušavanja tržišnog
natjecanja, davanjem prednosti na tržištu korisniku državne potpore osobito u
mjeri u kojoj to može utjecati na ispunjenje međunarodno preuzetih obveza
Republike Hrvatske, Grad Zagreb nije u obvezi prijavljivati Agenciji na
odobrenje financijska sredstva koje će i nakon 2008. dodjeljivati ZET-u, sve dok
djelatnost javnog gradskog prijevoza na području Grada Zagreba ne budu mogli
obavljati i drugi poduzetnici.
Nadalje, Vijeće napominje da ukoliko bi financijska sredstva za pokriće
operativnih troškova ZET-a za 2008. i predstavljala državnu potporu, na ista bi
se primijenilo izuzeće iz članka 4. stavka 3. točke e) ZDP-a, jer takva sredstva
predstavljaju naknadu za obavljanje usluga od općeg gospodarskog interesa i to
iz razloga jer su ispunjeni sljedeći uvjeti:
a) temeljem postojećih akata obavljanje službe od općeg gospodarskog interesa je
jasno određeno i izričito povjereno ZET-u,
b) obavljanje službe od općeg gospodarskog interesa koje je povjereno ZET-u
podliježe pravilima o tržišnom natjecanju, u mjeri u kojoj primjena takvih
pravila ne sprečava obavljanje posebnih zadaća koje su mu dodijeljene,
c) naknada za obavljanje službe unaprijed je određena i utvrđena na objektivan i
transparentan način,
d) Grad Zagreb nadoknađuje/kompenzira troškove koji su nastali obavljanjem
ovakve službe (u konkretnom slučaju razliku dijela neostvarenih prihoda). Uvidom
u dostavljenu dokumentaciju utvrđeno je da je ZET u 2007. iz Proračuna Grada
Zagreba dobio subvencija/kompenzacija u ukupnom iznosu od 614.841.253,00 kuna,
no iz svih dostavljenih podataka utvrđeno je da je ZET zapravo trebao dobiti
iznos od 797.295.231,00 kuna, kojim bi u potpunosti nadoknadio razliku između
prihoda i rashoda. To dalje znači da se u konkretnom slučaju ne radi o
prekomjernoj kompenzaciji za naknadu operativnih troškova poduzetnika, nego da
dodijeljena financijska sredstva predstavljaju minimalno potrebna sredstva za
obavljanje javne službe.
Da bi se unaprijed određeni iznosi financijskih sredstava namijenjenih za
pokriće operativnih troškova u cijelosti ili djelomično mogli smatrati naknadom
troškova za obavljanje usluge od općeg gospodarskog interesa, ispunjeni su i
sljedeći uvjeti:
a) Grad Zagreb će podmiriti sve troškove koji se odnose na obavljanje usluge od
općeg gospodarskog interesa;
b) parametri za izračun, nadzor i provjeru naknade za obavljanje usluge od općeg
gospodarskog interesa su dani na objektivan i transparentan način.
Odlukom od 28. studenog 2005., kao i Okvirom od 29. studenog 2005., utvrđeno je
da iznos financijskih sredstva za pokriće operativnih troškova ne smije
premašiti iznos koji je minimalno potreban za pokrivanje troškova nastalih
obavljanjem usluga od općeg gospodarskog interesa, uzimajući u obzir sve
dozvoljene rashode i razumnu dobit.
Razumna dobit može u sebi uključivati i neka poboljšanja učinkovitosti kod
poduzetnika tijekom dogovorenog razdoblja, a da zbog toga nije smanjena
kvaliteta usluge čije je obavljanje država povjerila poduzetniku. Naknada mora
biti korištena za obavljanje usluga od općeg gospodarskog interesa, bez obzira
na vjerojatnost bi li poduzetnik ostvarivao dobit ili ne, te se ne može podvesti
pod obavljanje usluge od općeg gospodarskog interesa.
Sukladno pravilima o transparentnosti financijskih odnosa između davatelja i
korisnika državne potpore, kojima je dano isključivo pravo obavljanja službe od
općeg gospodarskog interesa, a koji ujedno obavljaju i druge djelatnosti koje
nisu vezane uz obavljanje službe od općeg gospodarskog interesa, trebaju voditi
odvojeno knjigovodstvo kako bi se moglo točno utvrditi da financijska sredstva
namijenjena za obavljanje službe od općeg gospodarskog interesa predstavljaju
minimalno potrebna sredstva za obavljanje navedene službe, odnosno kako bi bilo
vidljivo da nije došlo do prekomjerne kompenzacije troškova.
Uvidom u vođenje financijskog poslovanja Zagrebačkog holdinga d.o.o. i svih
njegovih podružnica utvrđeno je da svaka od podružnica u njegovom sastavu u svom
poslovanju vodi odvojeno knjigovodstvo. Na taj je način osiguran nadzor i
transparentnost poslovanja svih podružnica pa tako i Podružnice Zagrebački
električni tramvaj.
Sukladno odredbi članka 18. ZDP-a, rješenja Agencije iz članka 13. ZDP-a
objavljuju se u »Narodnim novinama«, te je odlučeno kao u točki II. izreke ovog
rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset dana od dostave ovog rješenja.

Klasa: UP/I 430-01/2008-34/01
Urbroj: 580-03-08-61-6
Zagreb, 8. svibnja 2008.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 74/2008-2469
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)